
PROBLEMA 1.*
Com molt bé podeu comprovar, 

10 · 9 · 8 · 7 · 6 · 5 · 4 · 3 · 2 · 1 =  3.628.800

i no és “massa difícil” observar que “acaba” en dos zeros.

Tanmateix, el resultat de 
100 · 99 · 98 · … · 6 · 5 · 4 · 3 · 2 · 1

ja no és tan fàcil de calcular. No us espanteu, només us demanem que esbrineu i argumenteu amb quants zeros ”acabarà”. 

Exploreu també què passa amb altres nombres com el 200, el 500, el 1000,… i traieu-ne alguna conclusió.

PROBLEMA 2.* Tenim un pot cilíndric de 10 cm de diàmetre de la base i 10 cm d’altura. Tenim també un cordill de 30 cm de longitud; creieu que és suficientment llarg per tal que des d’un punt de la circumferència de la tapa pugui donar un tomb sencer al pot (i de manera “uniforme”) i arribi al seu punt corresponent (projecció) de la circumferència de l’altra tapa? 

Quina és la longitud mínima perquè això pugui passar? I quina és la longitud mínima per aconseguir envoltar-lo des d’un punt a l’altre donant abans dos tombs (de manera uniforme) al pot?

Exploreu aquesta situació establint relacions entre la longitud del fil i el nombre de tombs. Exploreu també què passaria amb pots que tinguessin formes diferents a la del cilindre.

PROBLEMA 3.* Cada vegada que visitem el monestir de Poblet ens donen aleatòriament un sobre que conté una lletra de la paraula   POBLET; així, al cap de 6 vegades de visitar-lo hem pogut tenir la gran sort d’haver acumulat exactament les 6 lletres diferents, però també pot haver passat que haguem acumulat 6 lletres L,… o moltes possibilitats més. El cas és que quan aconsegueixes reunir com a mínim les 6 lletres (P, O, B, L, E, T) et regalen una entrada gratuïta vitalícia als tres monestirs de la Ruta del Císter.

Quantes visites creieu que, per terme mitjà, caldrà fer a Poblet  per tal de poder reunir les 6 lletres?  Feu moltes proves per estudiar a fons aquesta situació. 

Si us queda temps, estudieu algun altre aspecte del problema, com és ara quin és el nombre de visites a partir del qual es pot pensar que més del 75% de la gent haurà completat la paraula POBLET.

